Avviż ta’ Pożizzjoni Vakanti

**Referenza**: CPVO/2020/TA/03

**Pożizzjoni miftuħa**: Proċedura tal-għażla tal-Kap tal-Unità, pożizzjoni tal-IT

Tabella tal-kontenut

[1. Is-CPVO 2](#_Toc41983802)

[2. Il-kariga 2](#_Toc41983803)

[2.1. Profil 2](#_Toc41983804)

[2.2. Dmirijiet 2](#_Toc41983805)

[3. Kwalifiki u esperjenza meħtieġa 3](#_Toc41983806)

[3.1. Rekwiżiti formali 3](#_Toc41983807)

[3.2. Il-kriterji tal-għażla 4](#_Toc41983808)

[3.2.1. Essenzjali 4](#_Toc41983809)

[3.2.2. Ta' vantaġġ 4](#_Toc41983810)

[4. Il-proċedura tal-għażla 4](#_Toc41983811)

[5. Kundizzjonijiet tal-impjieg 6](#_Toc41983812)

[6. Indipendenza u dikjarazzjonijiet ta’ interess 6](#_Toc41983813)

[7. Opportunitajiet indaqs 6](#_Toc41983814)

[8. Data tal-għeluq tal-applikazzjonijiet: 30 ta’ Ġunju 2020 6](#_Toc41983815)

[9. Id-data tal-bidu: kemm jista 'jkun malajr 6](#_Toc41983816)

[10. Rieżami – Appell –-Ilmenti 6](#_Toc41983817)

[10.1. Talbiet għal aktar informazzjoni jew għal rieżami: 6](#_Toc41983818)

[10.2. Proċeduri ta' appell 7](#_Toc41983819)

[10.3. Ilmenti lill-Ombudsman Ewropew 7](#_Toc41983820)

[11. Protezzjoni tad-data personali 8](#_Toc41983821)

# Is-CPVO

L-Uffiċċju Komunitarju tal-Varjetajiet tal-Pjanti (CPVO) huwa aġenzija tal-UE indipendenti li ġie stabbilit mir-Regolament tal-Kunsill (KE) Nru 2100/94 fis-27 ta’ Lulju 1994. Is-CPVO huwa responsabbli għall-ġestjoni tas-Sistema tad-Drittijiet Komunitarji tal-Varjetajiet tal-Pjanti. Din is-sistema tipprovdi protezzjoni bi dritt ta’ proprjetà intellettwali għal varjetajiet tal-pjanti ġodda fuq livell tal-Unjoni Ewropea. Il-missjoni tas-CPVO hi li jrawwem l-innovazzjoni fil-varjetajiet tal-pjanti permezz ta’ pproċessar ta’ kwalità għolja ta' applikazzjonijiet għad-drittijiet ta’ varjetajiet ta’ pjanti tal-Komunità bi spejjeż li jistgħu jintlaħqu filwaqt li jipprovdi gwida u assistenza għall-politika fl-eżerċitar ta' dawn id-drittijiet għall-benefiċċju tal-partijiet interessati.

Għal aktar informazzjoni, jekk jogħġbok irreferi għas-sit web tas-CPVO: [www.cpvo.europa.eu](http://www.cpvo.europa.eu/)

Is-CPVO qed jorganizza sejħa għal espressjonijiet ta’ interess bl-għan li tiġi stabbilita lista ta’ riżerva.

# Il-kariga

## Profil

Is-CPVO jixtieq jirrekluta Kap tal-Unità bi sfond tal-IT b’saħħtu u ppruvat li jinkludi proġetti ta’ ġestjoni u trasformazzjoni. Huwa se jkun responsabbli għall-Unità tal-IT fis-CPVO u se jissorvelja t-trasformazzjoni fis-servizzi tal-cloud.

It-tmexxija, il-kapaċità li jipprovdi servizzi ta’ kwalità u proġetti bi prestazzjoni għolja, u l-kapaċità li jaħdem fuq livell strateġiku f’tim ta’ ġestjoni, huma karatteristiċi ewlenin tal-kandidat li se jintgħażel. Filwaqt li se jirrapporta lill-President, il-Kap tal-Unità se jkun responsabbli għall-ġestjoni u l-provvista ta’ tmexxija lill-Unità, filwaqt li jikkoordina l-ilħuq tal-objettivi tal-Unità fil-qafas tal-ippjanar strateġiku ġenerali tal-Aġenzija. Il-Kap tal-Unità jwettaq il-kompiti u r-responsabbiltajiet tiegħu fil-kuntest tal-proċedura ta’ governanza tal-ICT tal-Aġenzija u standards relatati.

## Dmirijiet

Il-kompiti ewlenin tal-aġent għandhom ikunu:

**Ippjanar, Monitoraġġ u Rapportar:**

* Jiżgura l-konformità mal-ippjanar miftiehem għal żviluppi ta’ applikazzjonijiet ġodda u t-trasformazzjoni fil-cloud;
* Jikkoordina l-Pjan Regolatorju tal-IT u l-kontribut għall-istrateġija ta’ ppjanar pluriennali, il-baġit annwali u dokumenti strateġiċi u operazzjonali oħra tal-Aġenzija;
* Jipprovdi rispons regolari dwar il-progress tal-proġett lit-tim ta’ ġestjoni tas-CPVO;

**Responsabbiltajiet relatati mal-impjieg:**

* Jikkoordina flimkien mal-Unitajiet l-oħra tal-Aġenzija d-disinn, l-implimentazzjoni u l-iżvilupp kontinwu tal-għodod tal-IT u l-metodoloġiji meħtieġa biex tiġi appoġġjata l-implimentazzjoni tal-Pjan Regolatorju tal-IT u l-ippjanar pluriennali tal-Aġenzija fl-istruttura ta’ governanza korporattiva tal-Aġenzija;
* Jipprovdi appoġġ u jżomm komunikazzjoni u kooperazzjoni eċċellenti ma’ Unitajiet oħra u mal-awtoritajiet, is-sħab, il-partijiet ikkonċernati rilevanti;
* Jimplimenta, fil-qasam ta’ attività tal-unità, id-diversi politiki tal-Aġenzija, b’mod partikolari fir-rigward tal-ġestjoni tal-kunflitt ta’ interess, il-protezzjoni tad-data, is-sigurtà tal-informazzjoni u l-kontinwità tan-negozju;
* Jikkontribwixxi għall-ġestjoni tar-riskju fil-livelli kollha;
* Jiddefinixxi l-pjan ta’ ħidma annwali tas-setturi u jiżgura l-implimentazzjoni tiegħu u jirrapporta dwar dan;

**Il-ġestjoni tal-persuni:**

* Jipprovdi t-tmexxija u s-sorveljanza ta’ kuljum tal-Unità biex jiġi żgurat it-twassil f’waqtu tal-outputs, il-kompiti u l-objettivi, u d-disponibbiltà tal-ħiliet u l-kompetenzi tajbin;
* Jippromwovi ġestjoni tal-prestazzjoni kontinwa u kultura ta’ tagħlim biex jiġi żgurat li l-objettivi organizzattivi jkunu f’forma ta’ kaskata, jintlaħqu u jiġi sostnut l-iżvilupp professjonali kontinwu:
* Isaħħaħ l-ispirtu ta’ tim, jiżgura komunikazzjoni effettiva bejn iż-żewġ naħat, u jittratta fil-pront kwistjonijiet relatati mal-persunal biex irawwem livelli għolja ta’ benesseri tal-persunal fl-Unità u ma’ Unitajiet oħra tal-Aġenzija;
* Jiżgura li l-persunal jirċievi t-taħriġ meħtieġ biex jiżviluppa l-potenzjal tiegħu u juża d-delegazzjoni u r-responsabbilizzazzjoni tiegħu biex jipprovdi opportunitajiet ta’ żvilupp u biex jippjana l-progress fil-karriera tiegħu;
* Jiġġestixxi u jissorvelja x-xogħol tal-Unità u jiżgura l-użu effiċjenti tar-riżorsi umani, finanzjarji u riżorsi oħrajn disponibbli;
* Jiżviluppa l-kompetenzi u l-ħiliet tal-persunal tal-Unità skont il-politiki tal-Aġenzija u jiżgura l-valutazzjoni kontinwa tal-prestazzjoni tiegħu;

**Ġestjoni finanzjarja:**

* Iħejji u jimmonitorja r-rekwiżiti tal-baġit u tal-akkwist tal-Unità biex jiġi żgurat li jkun hemm l-aħjar ippjanar u użu tar-riżorsi finanzjarji;
* Imexxi t-tħejjija tal-offerti biex jiġu stabbiliti kuntratti qafas, b’mod partikolari fil-qasam tas-servizzi esternalizzati tal-IT u l-applikazzjoni tal-istrateġija tal-akkwist tal-IT;
* Jiġġestixxi t-tħejjija u l-implimentazzjoni ta’ kuntratti ma’ fornituri esterni tas-servizzi f’kooperazzjoni mill-qrib mas-Settur tal-Akkwist u l-Loġistika.

# Kwalifiki u esperjenza meħtieġa

## Rekwiżiti formali

Biex l-applikant jiġi kkunsidrat eliġibbli għall-għażla, għandu jissodisfa r-rekwiżiti formali li ġejjin sad-data tal-għeluq ta’ din is-sejħa:

* Studji universitarji mitmuma ta’ mill-anqas 4 snin attestati b’diploma rilevanti għall-kariga; meta l-perjodu normali ta’ edukazzjoni universitarja jkun 4 snin jew aktar, jew;
* Studji universitarji mitmuma attestati b’diploma rilevanti għall-kariga u esperjenza xierqa ta’ mill-inqas sena, meta l-perjodu normali ta’ edukazzjoni universitarja jkun mill-inqas ta’ 3 snin;
* ikun ċittadin ta' Stat Membru tal-UE[[1]](#footnote-2);
* ikollu għarfien tajjeb ħafna ta' waħda mil-lingwi uffiċjali tal-Unjoni Ewropea[[2]](#footnote-3) u għarfien sodisfaċenti ta' lingwa oħra;
* ikun intitolat għad-drittijiet kollha tiegħu bħala ċittadin[[3]](#footnote-4);
* ikun issodisfa kwalunkwe obbligu impost fuqu mil-liġijiet nazzjonali dwar is-servizz militari;
* ikun fiżikament b'saħħtu biex iwettaq id-dmirijiet relatati ma’ din il-kariga[[4]](#footnote-5).

**Esperjenza professjonali:**

Mill-inqas 12-il sena ta’ esperjenza professjonali wara li jkunu ġew issodisfati r-rekwiżiti formali minimi ta’ hawn fuq, li mill-anqas sentejn minnhom iridu jkunu fi rwol ta’ ġestjoni.

## Il-kriterji tal-għażla

Jekk il-kandidat jissodisfa r-rekwiżiti formali stipulati hawn fuq, huwa se jiġi vvalutat bi skop ta’ għażla għal intervista mal-Bord ta’ Qabel l-Għażla, abbażi tal-kriterji li ġejjin:

### Essenzjali

* Il-kwalifiki akkademiċi u r-rilevanza tagħhom għall-kompiti elenkati fit-Taqsima 2.2 ta’ hawn fuq “dmirijiet”.
* Esperjenza mixhuda bi prova:
	+ Fl-ippjanar, ir-rappurtar u l-ġestjoni ta’ operazzjonijiet tal-IT u/jew standards u proċessi;
	+ Fl-użu ta’ teknoloġiji ġodda fit-trasformazzjoni tas-sistemi ta’ legat għal soluzzjonijiet moderni front-end;
	+ Fil-prinċipji ta’ ġestjoni, b’mod partikolari l-ippjanar strateġiku, il-prijorità, il-ġestjoni tal-proġetti, l-allokazzjoni u l-ġestjoni tar-riżorsi kif ukoll il-ġestjoni finanzjarja tajba;
	+ Fit-tmexxija u l-immotivar tal-persunal f’ambjent multikulturali, li jkopri diversi oqsma ta’ attività;
* F’ħiliet ta’ abbozzar u komunikazzjoni b’saħħithom bl-Ingliż kemm bil-fomm kif ukoll bil-miktub, ta’ mill-anqas livell C1.

### Ta' vantaġġ

* Esperjenza ta’ rwol simili f’organizzazzjoni pubblika jew privata oħra;
* Familjarità mal-istituzzjonijiet, l-Aġenziji tal-UE jew korpi oħra tal-UE;
* Kapaċità ta’ komunikazzjoni effettiva fi kwalunkwe lingwa oħra tal-UE kif indikat fil-formola ta’ applikazzjoni.

# Il-proċedura tal-għażla

Il-proċedura tal-għażla tinkludi l-passi li ġejjin:

* Se jiġu kkunsidrati biss l-applikazzjonijiet mimlija kif suppost u sottomessi b’mod elettroniku sad-data ta’ skadenza;
* Kull applikazzjoni mimlija kif suppost se tiġi eżaminata bl-għan li jiġi stabbilit li l-kandidat jissodisfa l-kriterji kollha ta’ eliġibbiltà;
* L-applikazzjonijiet eliġibbli se jiġu evalwati mill-Bord ta’ Qabel l-Għażla maħtur abbażi ta’ kriterji tal-għażla ddefiniti f’dan l-avviż ta’ pożizzjoni vakanti. Skont l-għadd ta’ applikazzjonijiet li jaslu, il-Bord ta’ Qabel l-Għażla jista’ japplika rekwiżiti aktar stretti fil-kriterji tal-għażla msemmija hawn fuq;
* L-aħjar kandidati ammissibbli se jiġu inklużi f’lista qasira għal intervista mal-Bord ta’ Qabel l-Għażla. L-intervista se ssir bl-Ingliż u permezz ta’ Vidjokonferenza;
* Wara din l-intervista, il-Bord ta’ Qabel l-Għażla se jagħżel il-kandidati li għandhom jiġu mistiedna biex jieħdu sehem f’ċentru ta’ valutazzjoni; u mbagħad intervista mal-President tas-CPVO u l-Kumitat tal-Għażla;
* Iċ-ċentru ta’ valutazzjoni għandu jevalwa l-potenzjal tal-kandidati u għandu jipprovdi analiżi fil-fond tal-ħiliet maniġerjali, l-adattabilità u kompetenzi ewlenin oħrajn. Din għandha tinkludi eżerċizzji individwali u/jew fi gruppi kif ukoll intervisti fil-fond iffukati fuq il-ħiliet ta’ ġestjoni. Ir-riżultat taċ-ċentru ta’ evalwazzjoni se jitqies fl-għażla finali;
* Se jsiru intervisti tal-kandidati magħżula mal-President tas-CPVO u l-Kumitat tal-Għażla. L-intervisti se jsiru bl-Ingliż u jew bil-Vidjokonferenza jew wiċċ imb wiċċ, skont is-sitwazzjoni tal-COVID-19 fiż-żmien għall-intervisti.
* Waqt l-intervisti, il-President tas-CPVO u l-Kumitat tal-Għażla se jeżaminaw il-profili tal-kandidati u jivvalutaw ir-rilevanza tagħhom għall-kariga inkwistjoni;
* Jekk l-intervisti jsiru wiċċ imb wiċċ, il-kandidati se jintalbu jippreżentaw dokumenti oriġinali li jispjegaw fid-dettall iċ-ċittadinanza, l-istudji u l-esperjenza professjonali u kopji tagħhom, b’mod partikolari:
* kopja tal-karta tal-identità, il-passaport jew dokument uffiċjali ieħor li jispeċifika ċ-ċittadinanza;
* kopja ta’ diploma li tiċċertifika l-livell meħtieġ ta’ kwalifiki akkademiċi;
* evidenza dokumentarja ta’ esperjenza professjonali, li tindika b’mod ċar id-dati tal-bidu u tat-tmiem.

Kopji ta’ dawn id-dokumenti se jinżammu mis-CPVO.

Jekk l-intervisti jsiru permezz ta’ Vidjokonferenza, kopji ta’ dawn id-dokumenti se jintalbu bil-posta.

* Jekk, fi kwalunkwe stadju tal-proċedura, jiġi stabbilit li l-informazzjoni mogħtija fl-applikazzjoni ġiet iffalsifikata konxjament, il-kandidat jiġi skwalifikat mill-proċess tal-għażla;
* Il-kandidati magħżula se jiġu inklużi f’lista ta’ riżerva li se tibqa’ valida għal 24 xahar. Il-validità ta’ din il-lista tista’ tiġi estiża. Kull kandidat se jiġi infurmat b’ittra jekk ikunx ġie inkluż fil-lista ta’ riżerva. Madankollu l-inklużjoni tal-kandidati fil-lista ta' riżerva ma tiggarantixxix ir-reklutaġġ;
* Il-President tas-CPVO se jaħtar lid-detentur tal-impjieg magħżul mil-lista ta’ riżerva, filwaqt li jqis l-istabbiliment ta’ organizzazzjoni ta’ bilanċ bejn is-sessi u diversifikata b’mod ġeografiku;

Il-proċedimenti interni tal-Bord ta’ Qabel l-Għażla u tal-Kumitat tal-Għażla huma kunfidenzjali, u kwalunkwe kuntatt mal-membri tiegħu huwa strettament ipprojbit. Approċċi f’isem il-kandidat jistgħu jwasslu għal skwalifika immedjata.

Biex l-applikazzjonijiet ikunu validi, il-kandidati jridu jdaħħluhom permezz tal-portal ta’ reklutaġġ elettroniku tas-CPVO, li jista’ jinstab fuq is-sit web tas-CPVO: <http://www.cpvo.europa.eu/main/en/home/about-the-cpvo/vacancies>

F’dan l-istadju, il-kandidati huma mitluba biex ma jehmżu ebda dokument ġustifikattiv, eż. kopji ta’ karti tal-identità, evidenza ta’ esperjenza professjonali preċedenti, eċċ. Il-kandidati msejħa għall-intervista biss se jintalbu jippreżentaw kopji ta’ dawn id-dokumenti għall-verifika. L-applikazzjonijiet mhumiex sejrin jintraddu lura lill-kandidati iżda sejrin jinżammu mis-CPVO fil-fajl f’konformità mal-linji gwida tal-protezzjoni ta’ data tiegħu.

Applikazzjonijiet mhux mimlijin se jiġu esklużi awtomatikament mill-proċedura tal-għażla.

Jekk jogħġbok innota li l-perjodu ta’ żmien bejn id-data tal-għeluq għas-sottomissjoni tal-applikazzjonijiet u t-tmiem tal-proċess biex jiġu preselezzjonati l-kandidati għall-intervista jista’ jieħu bosta ġimgħat.

Il-kandidati li jiġu ġġudikati bħala l-aktar adatti abbażi tal-kriterji elenkati f’punt 4 hawn fuq se jitpoġġew fil-lista ta’ riżerva.

# Kundizzjonijiet tal-impjieg

Il-post tal-impjieg se jkun Angers, Franza. Għal raġunijiet relatati mar-rekwiżiti operattivi tas-CPVO, il-kandidat magħżul se jkun mistenni li jkun disponibbli f’temp ta’ ftit żmien. Għandu jiġi offrut kuntratt fi grad AD9 skont l-Artikolu 2f tal-kundizzjonijiet tal-impjieg applikabbli għall-aġenti l-oħrajn tal-Komunitajiet Ewropej, soġġett għal perjodu ta’ prova ta’ disa’ xhur. . Id-durata tal-kuntratt se tkun ta’ erba’ snin u tista’ tiġġedded sa mhux aktar minn darba għal perjodu fiss. Kwalunkwe tiġdid ieħor għandu jkun għal perjodu indefinit.

Il-paga ta’ Aġent Temporanju tikkonsisti mir-remunerazzjoni bażika kif ukoll f’benefiċċji oħrajn skont is-sitwazzjoni personali ta’ min ikollu l-impjieg. Għal skopijiet ta’ informazzjoni, is-salarju bażiku gross minimu attwali għall-AD9, qabel kull tnaqqis u qabel ma jiġi applikat l-ippeżar tal-koeffiċjent korrettiv ta’ 117.7 għal Franza, jibda minn madwar EUR 7,185. Il-grad applikabbli u s-salarju bażiku gross jista’ jkun ogħla skont it-tul tal-esperjenza tal-kandidat magħżul. Is-salarji huma soġġetti għat-taxxa minn ras il-għajn iżda huma eżenti mit-taxxa nazzjonali. Isir tnaqqis ukoll għall-assigurazzjoni medika, il-pensjoni u l-assigurazzjoni kontra l-qgħad.

Id-detentur tal-impjieg se jaħdem f’ambjent multikulturali fejn id-djalogu soċjali bejn l-amministrazzjoni u l-persunal hu meqjus vitali. Is-CPVO hu kompjuterizzat għal kollox u l-ħin tax-xogħol hu bbażat fuq ħinijiet flessibbli u s-sigħat ta’ ħidma ewlenin. Il-ġimgħa normali ta’ xogħol hija ta’ 40 siegħa.

# Indipendenza u dikjarazzjonijiet ta’ interess

Id-detentur tal-impjieg se jkun meħtieġ jimpenja ruħu li jaġixxi b’mod indipendenti fl-interess pubbliku u li jagħmel dikjarazzjonijiet sħaħ dwar kwalunkwe interess dirett jew indirett li jista’ jitqies ta’ preġudizzju għall-indipendenza tiegħu. Il-kandidati jridu jikkonfermaw ir-rieda tagħhom li jagħmlu dan fl-applikazzjoni tagħhom.

# Opportunitajiet indaqs

Is-CPVO hu impjegatur ta’ opportunitajiet indaqs u jaċċetta applikazzjonijiet mingħajr distinzjoni abbażi tas-sess, razza jew oriġini etnika, reliġjon jew twemmin, età jew orjentazzjoni sesswali, stat taż-żwieġ jew sitwazzjoni tal-familja. L-applikanti kollha tal-proċeduri tal-għażla se jingħataw opportunità indaqs biex juru l-abbiltajiet tagħhom. Il-membri tal-persunal se jiġu rreklutati minn firxa ġeografika l-aktar wiesgħa possibbli fost ċittadini tal-Istati Membri kollha tal-Unjoni Ewropea.

# Data tal-għeluq tal-applikazzjonijiet: 30 ta’ Ġunju 2020

# Id-data tal-bidu: kemm jista 'jkun malajr

# Rieżami – Appell –-Ilmenti

L-applikanti li jikkunsidraw li għandhom raġunijiet biex jilmentaw dwar deċiżjoni partikolari, fi kwalunkwe punt tal-proċedura tal-għażla, jistgħu jitolbu aktar dettalji dwar id-deċiżjoni msemmija lill-President tal-Bord tal-Għażla, jinstigaw u jappellaw għal proċedura jew iressqu ilment mal-Ombudsman Ewropew. Peress li r-Regolamenti tal-Persunal japplikaw għall-proċeduri tal-għażla, jekk jogħġbok innota li l-proċedimenti kollha huma kunfidenzjali. Jekk fi kwalunkwe stadju ta’ din il-proċedura tal-għażla, il-kandidati jikkunsidraw li l-interessi tagħhom ikunu ġew preġudikati minn deċiżjoni partikolari, jistgħu jieħdu l-azzjoni li ġejja.

## Talbiet għal aktar informazzjoni jew għal rieżami:

Ibgħat ittra fejn titlob aktar informazzjoni jew rieżami u tippreżenta l-każ tiegħek lil:

Community Plant Variety Office

For the attention of the Chair of the Selection Board

CPVO/2020/TA/03

3 Boulevard du Maréchal Foch

CS 10121

F-49101 Angers CEDEX 2

fi żmien xahar li tkun ġejt innotifikat/a bid-deċiżjoni tal-proċedura tal-għażla. Il-Bord tal-Għażla jibgħat risposta malajr kemm jista’ jkun u sa mhux aktar tard minn xahar .

## Proċeduri ta' appell

Ressaq ilment skont l-Artikolu 90(2) tar-Regolamenti tal-Persunal tal-Uffiċjali tal-Unjoni Ewropea, fl-indirizz li ġej:

Community Plant Variety Office

Għall-attenzjoni tal-President tal-Bord tal-Għażla

CPVO/2020/TA/03

3 Boulevard du Maréchal Foch

CS 10121

F-49101 Angers CEDEX 2

Il-limitu ta’ żmien biex tibda din it-tip ta’ proċedura (ara Regolamenti tal-Persunal kif l-aħħar emendati mir-Regolament tal-Kunsill (KE, Euraton) Nru 1023/2013 (ĠU L 287 tad-29 ta’ Ottubru 2013 p. 15 – http.//www.europa.eu /eur-lex) jibda minn meta l-applikanti jiġu nnotifikati bl-att li allegatament ikun qed jippreġudika l-interessi tagħhom.

Jekk jogħġbok innota li l-Awtorità tal-Ħatra m’għandhiex il-poter biex tibdel id-deċiżjonijiet tal-Kumitat tal-Għażla. Il-Qorti affermat b’konsistenza li d-diskrezzjoni wiesgħa li jgawdi minnha l-Kumitat tal-Għażla mhijiex soġġetta għal reviżjoni mill-Qorti sakemm regoli li jirregolaw il-proċedimenti tal-Kumitat tal-Għażla ma jkunux inkisru.

## Ilmenti lill-Ombudsman Ewropew

Skont l-Artikolu 228 tat-Trattat dwar il-Funzjonament tal-Unjoni Ewropea u f’konformità mal-kundizzjonijiet stabbiliti mid-Direttiva 94/262/KEFA, KE, Euratom tal-Parlament Ewropew tad-9 ta’ Marzu 1994 dwar ir-regolamenti u l-kundizzjonijiet ġenerali li jirregolaw il-qadi tad-dmirijiet tal-Ombudsman (ĠU L 113 tal-4 ta’ Mejju 1994, p. 15) u emendat bid-deċiżjonijiet tiegħu tal-14 ta’ Marzu 2002 (ĠU L 92 tad-9 ta’ April 2002, p. 13) u tat-18 ta’ Ġunju 2008 (ĠU L 189 tas-17 ta’ Lulju 2008, p. 25, bħaċ-ċittadini kollha tal-UE, l-applikanti jistgħu jippreżentaw ilment lil :

European Ombudsman

1, Avenue du president Robert Schuman - BP 403

F-67001 Strasbourg CEDEX

Jekk jogħġbok, innota li l-ilmenti li jsiru lill-Ombudsman m’għandhom ebda effett ta’ sospensjoni fuq il-perjodu stabbilit fl-Artikoli 90(2) u 91 tar-Regolamenti tal-Persunal għall-preżentazzjoni ta’ lmenti jew għas-sottomissjoni ta’ appelli quddiem it-Tribunal għas-Servizz Pubbliku skont l-Artikolu 270 tat-Trattat dwar il-Funzjonament tal-Unjoni Ewropea. Jekk jogħġbok, innota wkoll li, skont l-Artikolu 2(4) tal-kundizzjonijiet ġenerali li jirregolaw it-twettiq tal-obbligi tal-Ombudsman, kwalunkwe ilment ippreżentat lill-Ombudsman irid ikun ippreċedut minn approċċi amministrattivi xierqa lill-istituzzjonijiet u l-korpi kkonċernati.

# Protezzjoni tad-data personali

L-Uffiċċju Komunitarju tal-Varjetajiet tal-Pjanti (bħala l-korp responsabbli għall-organizzazzjoni tal-proċedura tal-għażla) jiżgura li d-*data* personali tal-applikanti tiġi pproċessata kif meħtieġ mir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ *data* personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali *data*, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (Il-Ġurnal Uffiċjali tal-Unjoni Ewropea, L 295/39 tal-21 ta’ Novembru 2018). Dan japplika b’mod partikolari għall-kunfidenzjalità u għas-sigurtà ta’ din id-data.

1. L-Istati Membri tal-Unjoni Ewropea huma: l-Awstrija, il-Belġju, il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, Malta, in-Netherlands, il-Polonja, il-Portugall, ir-Rumanija, is-Slovakkja, is-Slovenja, Spanja u l-Iżvezja. [↑](#footnote-ref-2)
2. il-Bulgaru, il-Kroat, iċ-Ċek, id-Daniż, l-Olandiż, l-Ingliż, l-Estonjan, il-Finlandiż, il-Franċiż, l-Irlandiż, il-Ġermaniż, il-Grieg, l-Ungeriż, it-Taljan, il-Latvjan, il-Litwan, il-Malti, il-Pollakk, il-Portugiż, ir-Rumen, is-Slovakk, is-Sloven, l-Ispanjol, l-Iżvediż. [↑](#footnote-ref-3)
3. Qabel il-ħatra, il-kandidat li jintgħażel sejjer jintalab jipprovdi estratt mill-fajl tiegħu tal-pulizija [↑](#footnote-ref-4)
4. Qabel il-ħatra, il-kandidat magħżul għandu jiġi eżaminat medikament minn wieħed mill-uffiċjali mediċi tal-istituzzjonijiet sabiex is-CPVO jkun jista’ jserraħ rasu li l-kandidat jissodisfa r-rekwiżit tal-Artikolu 82 punt 3(d) tal-Kundizzjonijiet tal-Impjieg ta' Aġenti Oħrajn tal-Komunitajiet Ewropej [↑](#footnote-ref-5)